GURRUTXAGA URANGA (EAJ, 2017-11-30):
Eskerrik asko, legebiltzar-buru anderea. Lehendakaria, sailburua, egun on guztioi.
Egia esan, sorpresa bat hartu genuen guk zuzenketa hau erregistratu zenean, osoko zuzenketa hau ikusi genuenean. Zain geunden erregistratzera eta zain geunden osoko zuzenketa izan beharrean partzialak izatera eta horiek aztertzera jotzea eta ponentziara bideratzera...
...erregistratzera eta zain geunden osoko zuzenketa izan beharrean partzialak izatera eta horiek aztertzera jotzera eta ponentziara bideratzera.
Eta gure jarrera, zuzenketa kontuan hartzearena, argia da, aurka gaude, batez ere formetan, erabili dituzuen formetan eta nire aurretik hitz egin dutenek bezalaxe, ez dugu ulertzen zelan formulatu duzuen horrela. Forman ez gatoz bat edo, hobeto esateko, ez dugu ulertu. Behin eta berriz aztertu dugu zer den egin duzuena, baina ez dugu ulertzen eta gaurkoan espero genuen, zuen arrazonamendu hori entzun ondoren, agian ulertuko genuela zer zen egin nahi zenutena, baina oraindik ere sorpresa handiagoa eraman dugu, zeren zuen jarrera izan da kolaborazioaren jarrera, eta kolaborazioaren jarrera baldin bada eta ez bada lege-proiektu hau atzera botatzea, emendakinak partzialak izan beharko litzateke eta ponentzian agertu beharko litzateke.
Eta horregatik bi aukera ondorioztatzen ditugu zuzenketa hau aurkezterakoan: Ez duzuela landu, alferkeria, ez duzue lege proiektu hau landu behar zen bezala, artikuluz artikulu hartu eta zuen ekarpen horiek modu  - zuk esan duzun bezala -  kolaboratibo batean egiteko; edo bestela, ez duzuela ulertzen zein den Legebiltzarraren funtzionamendua, zeren holako zuzenketa bat aurkeztu eta kolaboraziorako eskua zabaltzen duzunean, emendakin partzialak egon beharko lirateke ponentzia horretan denok hori debatitu edo eztabaidatu ahal izateko.
Sailburuak berak azaldu du zein den aldaketa honen helburu nagusia, ez dut berriro errepikatuko eta gainera, aurreko legealdian ere tramitatzen hasi zen, agerraldi desberdinak izan genituen, legelari desberdinak etorri ziren Segurtasun Sailetik, Osasun Sailetik...
Eduki genituen ere bai Euskal Federazioen Batasuneko ordezkariak eta zuek, Elkarrekin Podemos taldeak, aurkeztutako agerraldiak ere oraingoan izan ditugu eta denak egon dira aldaketa honen alde, eta perfil juridikoa daukatenak batez ere beharrezkotzat jo dute aldaketa hau.
Beraz, benetan ez dugu ulertu zer den egin nahi izan duzuena. Ez naiz gehiegi sartuko aurkeztu duzuen testuaren justifikazioan. Uste dut kontu zehatzagoetan sartzen zaretela eta agian interesgarriak izan daitezkeela: Animalien partaidetza (...) edo gizartearen sentsibilizazioan areagotu behar denean aipatzen dituzuen ideia horietan, eta eztabaidagarriak izan daitezke. Baina ez dut uste moduak hauek direnik eta bazeuden beste foro batzuk horretaz eztabaidatzeko, beste taldeek egin duten bezalaxe, aldaketak egin beharra nabaritzen duten artikulu horietan pausoak denon artean eman ahal izateko.
Eta beraz, ponentzia osatuko da, legearen aldaketa proiektu honetaz eztabaidatuko dugu talde guztiok, baina ponentzia horretan zuen ekarpenak zero izango dira. Ez duzue edukirik izango ekarpenik egiteko.
Beraz, besterik gabe, gure taldeak dopinaren kontrako bidean aurrerapausoak ematen jarraitu nahi dugu, eta horregatik zuzenketa honen kontra bozkatuko dugu eta ponentzia eratzearen alde egongo gara.
Besterik gabe, eskerrik asko.